“Nukus shahrida ayollar va bolalar shifoxonasini tashkil etish” loyihasini amalga oshirishga doir chora-tadbirlar to‘g‘risida

Sog‘liqni saqlash sohasida Birlashgan Arab Amirliklari bilan hamkorlikni kengaytirish, respublikada ayollar va bolalar uchun zamonaviy, yuqori texnologik hamda ixtisoslashtirilgan tibbiy xizmatlar ko‘rsatish tizimini yanada takomillashtirish maqsadida:
 1. 2021-yil 26-may kuni Toshkent va Abu-Dabi shaharlarida imzolangan O‘zbekiston Respublikasi Hukumati bilan Birlashgan Arab Amirliklari Hukumati o‘rtasidagi Xalifa bin Zoid Al Nahayon jamg‘armasining grant mablag‘larini O‘zbekistonga jalb etishda hamkorlik to‘g‘risidagi bitim (keyingi o‘rinlarda — Bitim) tasdiqlansin.
 Investitsiyalar va tashqi savdo vazirligi Bitimni amalga oshirish yuzasidan mas’ul vakolatli organ etib belgilansin.
 Tashqi ishlar vazirligi Bitimning kuchga kirishi uchun O‘zbekiston Respublikasi tomonidan zarur bo‘lgan davlat ichki tartib-taomillari bajarilganligi to‘g‘risidagi tegishli bildirishnomani Birlashgan Arab Amirliklari tomoniga yuborsin.
 Vazirlar Mahkamasi hamda tegishli vazirlik, idoralar va tashkilotlarning rahbarlari Bitim kuchga kirgandan keyin O‘zbekiston Respublikasining majburiyatlari bajarilishi ustidan o‘rnatilgan tartibda nazoratni ta’minlasin.
 2. Belgilansinki, loyiha doirasida qurilish ishlari yakunlangach, shifoxona o‘rnatilgan tartibda Shayx Xalifa bin Zoid Al Nahayon jamg‘armasi tomonidan beg‘araz ravishda O‘zbekiston Respublikasi Sog‘liqni saqlash vazirligi tasarrufiga beriladi.
 3. Qoraqalpog‘iston Respublikasi Vazirlar Kengashi (Q.R. Sariyev):
 a) loyihani amalga oshirish uchun Nukus shahar tibbiyot birlashmasiga zarur yer uchastkasi ajratilishini ta’minlasin.
 Bunda, loyiha doirasida jismoniy va yuridik shaxslarga tegishli bo‘lgan ko‘chmas mulk obyektlarini buzish hamda mulkdorlarga kompensatsiya to‘lashda qonunchilik hujjatlarida belgilangan tartibga qat’iy amal qilsin;
 b) loyiha maydonining chegaralariga qadar tashqi muhandislik tarmoqlari va transport kommunikatsiyalarini tashkil etish, jumladan elektr energiyasi, gaz va suv ta’minoti, yo‘llar va telekommunikatsiya tarmoqlari bo‘yicha ishlarni mahalliy budjet mablag‘lari hisobidan amalga oshirsin.
 4. Bitimdagi kelishuvlar ijrosini ta’minlash maqsadida, istisno tariqasida, loyihani amalga oshirishda:
 bosh loyiha va bosh pudrat tashkilotlari foyda solig‘i va ijtimoiy soliqdan, ularning xodimlari jismoniy shaxslardan olinadigan daromad solig‘idan ozod qilinsin;
 bosh loyiha va bosh pudrat tashkilotlari tomonidan Jamg‘arma uchun amalga oshiriladigan ishlar (xizmatlar, tovarlar)ga nisbatan “nol” (0%) darajali stavkada qo‘shilgan qiymat solig‘i qo‘llanilishi ta’minlansin. Bunda, qo‘shilgan qiymat solig‘i bo‘yicha salbiy farqni qaytarish qonunchilikda belgilangan tezlashtirilgan tartibga muvofiq amalga oshiriladi;
 import qilingan tovarlar va moddiy boyliklarni majburiy sertifikatlash tartibotlaridan o‘tishdan, bojxona boji, aksiz solig‘i va qo‘shilgan qiymat solig‘idan (bojxona rasmiylashtiruvi yig‘imlari bundan mustasno) ozod qilinsin.
 Mazkur bandda nazarda tutilgan soliq va bojxona imtiyozlari Bitim belgilangan tartibda kuchga kirganidan so‘ng qo‘llaniladi.
 5. Loyihani amalga oshirishda ishtirok etadigan xorijiy mutaxassislarga Investitsiyalar va tashqi savdo vazirligining buyurtmanomalari asosida belgilangan tartibda:
 Tashqi ishlar vazirligi (A.X. Kamilov) kirish vizalari rasmiylashtirilishini;
 Ichki ishlar vazirligi (P.R. Bobojonov) ko‘p martalik vizalar berilishi hamda vaqtinchalik yashash joyi bo‘yicha ro‘yxatga qo‘yilishi (ularning muddatlari uzaytirilishi)ni ta’minlasin.
 6. Mazkur qaror ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vazirining o‘rinbosari S.U. Umurzakov zimmasiga yuklansin.